b'\n_START_ARTICLE_\nDu\xc5\xa1an Velkaverh\n_START_SECTION_\n\xc5\xbdivljenjepis\n_START_PARAGRAPH_\nDu\xc5\xa1an Velkaverh se je 12. septembra 1943 rodil v Georgetownu, glavnem mestu Gvajane. Njegov o\xc4\x8de Branko Velkaverh, sicer iz Trbovelj, je bil namre\xc4\x8d kapitan dolge plovbe, njegova mati pa je bila Angle\xc5\xbeinja, po poklicu medicinska sestra in h\xc4\x8di kolonialnega uradnika. Med 2. svetovno vojno se je njegov o\xc4\x8de na ladji pridru\xc5\xbeil zavezni\xc5\xa1kim silam, tam pa so jo sovra\xc5\xbeniki na obali Ju\xc5\xbene Amerike torpedirali in po\xc5\xa1kodovali. Tako sta se njegov o\xc4\x8de in mati spoznala leta 1942, ko je bil na zdravljenju. Leto kasneje se jima je rodil Du\xc5\xa1an._NEWLINE_Kmalu po njegovem rojstvu in kratkem bivanju v Gvajani se je dru\xc5\xbeina najprej za kratek \xc4\x8das preselila v New York, hitro za tem pa v London, od koder pa so se kasneje po drugi svetovni vojni leta 1948 preselili v Beograd, kjer je o\xc4\x8de dobil delo pomo\xc4\x8dnika ministra za pomorstvo. Kasneje pa so ga premestili \xc5\xa1e na Rijeko. Leta 1956 so se tako preselili v Slovenijo, katero je Du\xc5\xa1an obiskal sploh prvi\xc4\x8d. Najprej so se preselili v Portoro\xc5\xbe, nato pa dokon\xc4\x8dno v Ljubljano, kjer je \xc5\xbeivel do smrti. Ker sta star\xc5\xa1a komunicirala v angle\xc5\xa1\xc4\x8dini, mu je slovenski jezik sprva delal preglavice in tako se je sloven\xc5\xa1\xc4\x8dine nau\xc4\x8dil \xc5\xa1ele pri trinajstih letih starosti. Pred tem je znal samo angle\xc5\xa1ko in srbohrva\xc5\xa1ko. Leta 2007 je prvi\xc4\x8d po 64 letih obiskal rojstno hi\xc5\xa1o v Georgetownu. _NEWLINE_Deloval je med drugim kot dolgoletni vodja glasbene produkcije RTV Slovenija (direktor Big Banda in Simfoni\xc4\x8dnega orkestra RTV Slovenija). Bil je tudi direktor glasbene zalo\xc5\xbebe Corona in na \xc4\x8delu zdru\xc5\xbeenja SAZAS. S pisanjem besedil se je uveljavil pri 23 letih._NEWLINE_Bil je \xc4\x8dlan dru\xc5\xa1tva ljubiteljev pra\xc5\xbeenega krompirja in dru\xc5\xa1tva ljubiteljev vrtnic, saj ni maral dejavnosti, ki imajo ideolo\xc5\xa1ko politi\xc4\x8dno ozadje. Bil je tudi trikrat poro\xc4\x8den, nazadnje s sestro \xc5\xa1portnega komentatorja Andreja Stareta. Zadnja leta je \xc5\xbeivel na Vrhniki.\n_START_SECTION_\nOpus\n_START_PARAGRAPH_\nVelkaverh je sicer neprofesionalno kariero tekstopisca za\xc4\x8del na Slovenski popevki 1968. Veliko besedil je napisal pod psevdonim \xc2\xbbPeter Arnold\xc2\xab, a predvsem v prvih letih njegovega ustvarjanja. Znan je predvsem kot avtor besedil najve\xc4\x8djih slovenskih glasbenih uspe\xc5\xa1nic 1970ih in 1980ih let, kot so\xc2\xa0\xc2\xbbDan ljubezni\xc2\xab,\xc2\xa0\xc2\xbbSilvestrski poljub\xc2\xab,\xc2\xa0\xc2\xbbMoja de\xc5\xbeela\xc2\xab,\xc2\xa0\xc2\xbbVsak je sam\xc2\xab,\xc2\xa0\xc2\xbbMarie, ne pi\xc5\xa1i pesmi ve\xc4\x8d\xc2\xab,\xc2\xa0\xc2\xbbLjubljan\xc4\x8danke\xc2\xab,\xc2\xa0\xc2\xbbNajlep\xc5\xa1e pesmi\xc2\xab,\xc2\xa0\xc2\xbbZelene livade s teboj\xc2\xab, \xc2\xbbMed iskrenimi ljudi\xc2\xab, \xc2\xbbMlade o\xc4\x8di\xc2\xab\xc2\xa0itn. Skupno je ustvaril okrog 600 besedil, od tega je zares avtorskih okrog 350, ostalo pa so prevodi oziroma priredbe besedil drugih doma\xc4\x8dih in tujih avtorjev. _NEWLINE_Veliko angle\xc5\xa1kih pesmi kot na primer \xc2\xbbDanes mi je 16 let\xc2\xab\xc2\xa0je tudi prevedel v sloven\xc5\xa1\xc4\x8dino, po vsej verjetnosti pa tudi \xc2\xbbSejem \xc5\xbeelja\xc2\xab\xc2\xa0(Scarborough Fair).\n_START_SECTION_\nDoprinos k osamosvojitvi\n_START_PARAGRAPH_\nLeta 1986 je za\xc2\xa0\xc2\xbbGostje prihajajo\xc2\xab\xc2\xa0kot osrednji oglas kampanje\xc2\xa0\xc2\xbbSlovenija, moja de\xc5\xbeela\xc2\xab\xc2\xa0v re\xc5\xbeiji Jake Judni\xc4\x8da, skupaj s slovenskim skladateljem Janijem Golobom napisal kultno domoljubno pesem\xc2\xa0\xc2\xbbMoja de\xc5\xbeela\xc2\xab. Pesem so izvedli Oto Pestner in ob spremljavi \xc5\xa1e \xc5\xbeenski vokalni ansambel Strune. Ta pesem in film\xc4\x8dek naj bi bila nekak\xc5\xa1nen povod in prvi korak na poti k osamosvojitvi Slovenije. _NEWLINE_Leta 2011 so ob 20-letnici osamosvojitve Slovenije izdali pesem v novi preobleki, kateremu je Velkaverh dodal \xc5\xa1e novo besedilo v izvedbi razli\xc4\x8dnih slovenskih izvajalcev: Katrinas, Nu\xc5\xa1a Derenda, Omar Naber, Alenka Godec, Nu\xc5\xa1ka Dra\xc5\xa1\xc4\x8dek, Hammo...'